Heidy Purga 25.09.2023 nr 1-24.6/24

minister

Kultuuriministeerium

[min@kul.ee](mailto:min@kul.ee)

**Kultuuriministri 26. jaanuari 2023.a käskkirja nr 24 „Kohalike omavalitsuste toetamine lõimumise, sealhulga kohanemise teenuste pakkumisel“ muudatustaotlus**

Austatud minister

Tulenevalt vajadusest lisada elluviija partner ja muuta toetatava tegevuse eelarvet, esitab toetatava tegevuse elluviija Eesti Linnade ja Valdade Liit kultuuriministri 26.01.2023 käskkirja nr 24 „Kohalike omavalitsuste toetamine lõimumise, sealhulgas kohanemise teenuste pakkumisel“ (edaspidi *TAT*) punkti 12 „TAT-i muutmine“ alusel rakendusasutusele TAT-i muutmise taotluse.

Elluviija on sõlminud partnerluslepingud kolme kohaliku omavalitsusega - Tartu linna, Rakvere linna ja Tallinna linnaga. Täiendava partneri valikul on arvestatud sisserände olukorda ja rahvastikuregistri andmeid. Saaremaa vald on lõimumise vaates unikaalne piirkond, kus on olnud läbi aegade võrdlemisi homogeenne elanikkond ning seetõttu vähene integratsioonialane kogemus. Seoses Ukraina sõjaga on olukord drastiliselt muutunud. Saaremaale on elama asunud rohkesti ukraina põgenikke, kes vajavad kohanemisel tuge. Samuti vajavad muutunud olukorras teavitustegevusi ja koostöö koordineerimist kohalikud elanikud. Seega lõimumis-, sh kohanemisvaldkonna tegevused Saaremaa vallas hõlmavad teadlikku tööd nii elupõliste saarlaste kui ka sisserändajatega. Vältimaks segregatsiooni ja sootsiumi killustumist ning sotsiaalseid probleeme, on Saaremaa vallas ka suur vajadus ennetustööks. Saaremaa vallas elab juuli lõpu seisuga 32 261 inimest, neist muu rahvuse esindajaid 1 218 ehk 3,5 %. Sõjapõgenikke on 830 inimest ehk *ca* 2% elanikkonnast. Lõimumis-, sh kohanemisvaldkonnale keskenduva koordinaatori olemasolu Saaremaa vallas aitab kaasa TAT eesmärkide täitmisse, sh rände- ja lõimumis-, sh kohanemisalase info ja tervikpildi koondamisele, kohaliku tasandi tugivõrgustiku eestvedamisele ja koostöö koordineerimisele. Saaremaa vald kavandab arendada uussisserändajatele avalike teenuste osutamise võimekust, sh nende informeerimist, nõustamist ja tagasiside kogumist. Eeltoodust tulenevalt teeb elluviija ettepaneku täiendada TAT-i punkti 3.3.2 ning lisada partnerite nimekirja Saaremaa vald. TAT-i punkti 3.5.2 teeb elluviija ettepaneku lisada alapunkt 3.5.2.5 järgmises sõnastuses: „Saaremaa vald arendab valda elama asunud uussisserändajate, erineva keele- ja kultuuritaustaga inimeste ja tagasipöördujate lõimumise, sealhulgas kohanemise toetamiseks toetatava tegevuse raames mitmekeelseid nõustamisteenuseid, koordineerib kohaliku tasandi koostööd ning kaasab tegevuste planeerimisse sihtrühmi.“

Elluviija ja partner on kokku leppinud, et partner alustab tegevustega 01.11.2023 ning tegevuste kulud on abikõlblikud kuni 31.12.2025. Saaremaa valla tegevuste abikõlblik kulu nimetatud tähtpäevani on 212 960 eurot. Palun vastavalt muuta toetatava tegevuse eelarvet (TAT p 6).

Täname rakendusasutuse esindajaid toetatavate tegevuste käivitamisel ja elluviimisel osutatud abi eest ning oleme vajadusel valmis TAT-i muudatusettepanekute aruteluks. Elluviija kontaktisik on ELVL nõunik Einike Uri (einike.uri@elvl.ee).

Lugupidamisega

/allkirjastatud digitaalselt/

Veikko Luhalaid

tegevdirektor